સુમી સવારે પાંચ વાગ્યે જાગી જાય. સવારે ઘર-બગીચાની સાફ-સફાઈ કરી, વહેલી નાહી-ધોઈને, મોટી બાની પૂજાની થાળી તૈયાર કરે. પૂજા પછી સૌના માટે ચા-નાસ્તો તૈયાર કરે. સુધાબહેન તો મોઢું પણ ધોયા વિના નાસ્તાના ટેબલ પર આવે. કારણ કે સવારનો નાસ્તો સૌએ સાથે લેવાનો એવો આ ઘરનો વણલખ્યો નિયમ તેમને પણ પાળવો પડતો. અલબત્ત સુધાબહેનની મોડા ઊઠવાની ટેવના લીધે નાસ્તાનો સમય ૮-૩૦નો રહેતો. શરૂ શરૂમાં સુમી તેમને પગે લાગવા તેમના રૂમમાં જતી, પરંતુ સુધાબહેનને આ બધું વેવલાઈભર્યું લાગતું એટલે પાયલાગણનો કાર્યક્રમ મોટાં બા અને પપ્પાજી પૂરતો જ સીમિત રહ્યો.